CELEX: 32020D0649
Language: sk
Date: 2020-05-07 00:00:00
Title: Rozhodnutie Rady (EÚ) 2020/649 zo 7. mája 2020 o pozícii, ktorá sa má zaujať v mene Európskej únie na 56. zasadnutí Výboru odborníkov pre prepravu nebezpečného tovaru v rámci Medzivládnej organizácie pre medzinárodnú železničnú dopravu, pokiaľ ide o určité zmeny dodatku C k Dohovoru o medzinárodnej železničnej preprave

15.5.2020   
               
               
                  SK
               
               
                  Úradný vestník Európskej únie
               
               
                  L 153/1
               
            
         ROZHODNUTIE RADY (EÚ) 2020/649
         zo 7. mája 2020
         o pozícii, ktorá sa má zaujať v mene Európskej únie na 56. zasadnutí Výboru odborníkov pre prepravu nebezpečného tovaru v rámci Medzivládnej organizácie pre medzinárodnú železničnú dopravu, pokiaľ ide o určité zmeny dodatku C k Dohovoru o medzinárodnej železničnej preprave
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia pristúpila k Dohovoru o medzinárodnej železničnej preprave z 9. mája 1980 zmenenému Vilniuskym protokolom z 3. júna 1999 (ďalej len „dohovor COTIF“) na základe rozhodnutia Rady 2013/103/EÚ (1).
                  
               
                     (2)
                  
                  
                     Zmluvnými stranami dohovoru COTIF sú všetky členské štáty s výnimkou Cypru a Malty.
                  
               
                     (3)
                  
                  
                     V článku 6 dohovoru COTIF sa ustanovuje, že medzinárodná železničná doprava a schvaľovanie železničného materiálu v medzinárodnej preprave sa má riadiť pravidlami uvedenými v danom článku, najmä Poriadkom pre medzinárodnú železničnú prepravu nebezpečného tovaru (RID), ktorý tvorí dodatok C k dohovoru COTIF.
                  
               
                     (4)
                  
                  
                     V smernici Európskeho parlamentu a Rady 2008/68/ES (2) sa odkazom na RID stanovujú požiadavky na prepravu nebezpečného tovaru cestnou, železničnou alebo vnútrozemskou vodnou dopravou v členských štátoch alebo medzi nimi.
                  
               
                     (5)
                  
                  
                     Podľa článku 13 § 1 písm. d) a článku dohovoru 33 § 5 dohovoru COTIF môže výbor odborníkov pre prepravu nebezpečného tovaru (ďalej len „výbor odborníkov RID“) medzivládnej organizácie pre medzinárodnú železničnú dopravu (OTIF) môže zmeniť prílohy k RID.
                  
               
                     (6)
                  
                  
                     Výbor odborníkov RID má na svojom 56. zasadnutí 27. mája 2020 prijať zmeny s cieľom prispôsobiť prílohu k RID vedeckému a technickému pokroku.
                  
               
                     (7)
                  
                  
                     Pripravované zmeny sa týkajú technických noriem, ktoré majú za cieľ zaistiť bezpečnú a efektívnu prepravu nebezpečného tovaru pri súčasnom zohľadnení vedecko-technického pokroku v sektore, ako aj vývoja nových látok a výrobkov, ktoré by počas prepravy mohli predstavovať nebezpečenstvo.
                  
               
                     (8)
                  
                  
                     Tieto pripravované zmeny sa považujú za vhodné pre bezpečnú a nákladovo efektívnu prepravu nebezpečného tovaru, a preto ich možno podporiť.
                  
               
                     (9)
                  
                  
                     Je vhodné stanoviť pozíciu, ktorá sa má zaujať v mene Únie vo výbore odborníkov RID, keďže zmeny RID budú mať pre Úniu záväzný charakter,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má zaujať v mene Únie na 56. zasadnutí výboru odborníkov pre prepravu nebezpečného tovaru medzivládnej organizácie pre medzinárodnú železničnú dopravu v rámci Dohovoru o medzinárodnej železničnej preprave z 9. mája 1980 zmeneného Vilniuskym protokolom z 3. júna 1999, sa uvádza v tabuľke zmien v dokumente ST 7049/20 (3).
            Menšie zmeny v dokumentoch uvedených v tabuľke zmien môžu zástupcovia Únie vo výbore odborníkov RID dohodnúť bez ďalšieho rozhodnutia Rady.
         
         
            Článok 2
            Rozhodnutia výboru odborníkov RID sa po ich prijatí uverejnia v Úradnom vestníku Európskej únie s uvedením dňa nadobudnutia ich účinnosti.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 7. mája 2020
            
               
                  Za Radu
               
               
                  predseda
               
               G. GRLIĆ RADMAN
            
         
         
            (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51, 23.2.2013, s. 1).
         
            (2)  Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).
         
            (3)  Dokument ST 7049/20 sa nachádza na http://register.consilium.europa.eu.